顔夷仲有次韻少無適俗韻詩少逸既和之不可不賦
作者：王安中
朝代：宋

paragraphs: 少無適俗韻，市朝等居山。
所思魯柳惠，去我今千年。
官曹不厭卑，危慮忘冰淵。
身恬道故在，心傲蒙漆園。
顔丞賞我趣，屢顧塵埃間。
我久作常語，何得君來前。
東歸散俄頃，翩若風中煙。
此意念莫領，搔髪空垂顛。
出門久無味，不如杜門閑。
君方篤行李，諒以吾言然。